《八声甘州》
宋代·郑子玉

渐莺声近也，探年芳、河畔扼轻轮。旋东风染绿，绵绵平野，无际烟春。最苦夕阳天外，愁损倚阑人。无奈潇湘杳，留滞王孙。

冷落池塘残梦，是送君归后，南浦消魂。赖东君能客，醉卧展香茵。尽教更、行人远，也相伴、连水复连云。关山道、算无今古，客恨长新。

作者简介：郑子玉，字号不详，生卒年不详，大致处于宋朝时期，诗人，代表作宋词《八声甘州》。